CELEX: 32019R0519
Language: lt
Date: 2019-03-19 00:00:00
Title: 2019 m. kovo 19 d. Europos Parlamento ir Tarybos reglamentas (ES) 2019/519, kuriuo iš dalies keičiamas Reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (Tekstas svarbus EEE.)

29.3.2019   
               
               
                  LT
               
               
                  Europos Sąjungos oficialusis leidinys
               
               
                  L 91/42
               
            
         EUROPOS PARLAMENTO IR TARYBOS REGLAMENTAS (ES) 2019/519
         2019 m. kovo 19 d.
         kuriuo iš dalies keičiamas Reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros
         (Tekstas svarbus EEE)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 114 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     reikia patikslinti Europos Parlamento ir Tarybos reglamente (ES) Nr. 167/2013 (3) nurodytų T1 ir T2 kategorijų transporto priemonių aprašymus. T1 kategorijos transporto priemonių atžvilgiu turėtų būti patikslinti artimiausios vairuotojui traktorių su keičiamos padėties vairuotojo sėdyne ašies padėtis ir svorio centro aukščio apskaičiavimo metodas. Siekiant tiksliai ir vienodai nustatyti T2 kategorijos transporto priemonių svorio centro aukštį, reikėtų pateikti nuorodą į tarptautinius standartus, kuriuose yra apibrėžtas traktorių svorio centras;
                  
               
                     (2)
                  
                  
                     siekiant teisingai ir visapusiškai įgyvendinti šį reglamentą ir pagal jį priimtus deleguotuosius bei įgyvendinimo aktus itin svarbu tiksliai apibrėžti įvairias žemės ūkio traktorių savybes, remiantis jų techninių charakteristikų analize. Atsižvelgiant tai, kad atitinkamuose tarptautiniuose forumuose, kuriuose dalyvauja Sąjunga, vyksta diskusijos dėl kategorijų apibrėžties, Komisija turėtų atsižvelgti į tokią veiklą, kad būtų išvengta bet kokio neproporcingo ir neigiamo poveikio techninių reikalavimų ir bandymo procedūrų taikymui, taip pat bet kokio neigiamo poveikio gamintojams, visų pirma labai specializuotų traktorių gamintojams;
                  
               
                     (3)
                  
                  
                     Reglamente (ES) Nr. 167/2013 turėtų būti aiškiai nurodyta, kad terminas „keičiamosios mašinos“ reiškia „keičiama įranga“, taip užtikrinant, kad terminai visame reglamente būtų vartojami nuosekliai;
                  
               
                     (4)
                  
                  
                     Reglamentu (ES) Nr. 167/2013 reikalaujama, kad importuotojai saugotų to reglamento reikalavimų neatitinkančių arba didelę riziką keliančių produktų atitikties liudijimų kopijas. Turėtų būti aiškiai nurodyta, kad kalbama apie ES tipo patvirtinimo sertifikatus. Todėl reglamentas turėtų būti iš dalies pakeistas nurodant tinkamą dokumentą;
                  
               
                     (5)
                  
                  
                     Reglamentu (ES) Nr. 167/2013 reikalaujama, kad prie ES tipo patvirtinimo sertifikato būtų pridedami bandymų rezultatai. Turėtų būti aiškiai nurodyta, kad kalbama apie bandymo rezultatų lapą. Todėl reglamentas turėtų būti iš dalies pakeistas nurodant tinkamą priedą;
                  
               
                     (6)
                  
                  
                     Reglamentu (ES) Nr. 167/2013 Komisijai buvo suteikti įgaliojimai penkerius metus priimti deleguotuosius aktus, ir šis laikotarpis baigėsi 2018 m. kovo 21 d. Kadangi reikia nuolat atnaujinti įvairius tipo tvirtinimo procedūros elementus, nustatytus tame reglamente ir juo remiantis priimtuose aktuose, visų pirma siekiant juos suderinti su technikos pažanga arba ištaisyti, naudojimosi nustatytais įgaliojimais laikotarpis turėtų būti pratęstas numatant tolesnę savaiminio jų pratęsimo galimybę;
                  
               
                     (7)
                  
                  
                     Reglamente (ES) Nr. 167/2013 nurodyta, kad panaikinama Tarybos direktyva 74/347/EEB (4), tačiau vietoj to turėtų būti nurodyta, kad panaikinama Europos Parlamento ir Tarybos direktyva 2008/2/EB (5), kuria pirmesnė direktyva buvo kodifikuota. Todėl Reglamente (ES) Nr. 167/2013 būtina pataisyti atitinkamą nuorodą;
                  
               
                     (8)
                  
                  
                     kadangi šiuo reglamentu iš dalies keičiamas Reglamentas (ES) Nr. 167/2013 neišplečiant jo reglamentavimo turinio ir kadangi šio reglamento tikslų valstybės narės negali deramai pasiekti, o dėl jo masto bei poveikio tų tikslų būtų geriau siekti Sąjungos lygmeniu, todėl Sąjunga gali patvirtinti priemones laikydamasi Europos Sąjungos sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
                  
               
                     (9)
                  
                  
                     todėl Reglamentas (ES) Nr. 167/2013 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 167/2013 pakeitimai
            Reglamentas (ES) Nr. 167/2013 iš dalies keičiamas taip:
            
                        1.
                     
                     
                        2 straipsnio 2 dalis pakeičiama taip:
                        
                           „2.   Šis reglamentas netaikomas keičiamai įrangai, kuri yra visiškai pakelta nuo žemės paviršiaus ar kuri negali suktis aplink vertikalią ašį, kai transporto priemonė, prie kurios ji tvirtinama, važiuoja keliu.“;
                        
                     
                  
                        2.
                     
                     
                        4 straipsnio 2 ir 3 punktai pakeičiami taip:
                        
                                    „2.
                                 
                                 
                                    T1 kategorija apima ratinius traktorius, kurių artimiausios vairuotojui ašies mažiausios tarpvėžės plotis ne mažesnis kaip 1 150 mm, kai parengtų eksploatuoti traktorių be krovinio masė didesnė kaip 600 kg, o važiuoklės prošvaisa ne didesnė kaip 1 000 mm; vairuotojui artimiausia traktorių su keičiamos padėties vairuotojo sėdyne ašimi yra ta, ant kurios yra sumontuotos didžiausio skersmens padangos;
                                 
                              
                                    3.
                                 
                                 
                                    T2 kategorija apima ratinius traktorius, kurių mažiausias tarpvėžės plotis mažesnis kaip 1 150 mm, kai parengtų eksploatuoti traktorių be krovinio masė didesnė kaip 600 kg, važiuoklės prošvaisa ne didesnė kaip 600 mm; jei traktoriaus svorio centro aukščio (nustatyto pagal ISO standartą 789-6: 1982 ir išmatuoto nuo žemės paviršiaus) ir mažiausio vidutinio tarpvėžės pločio dalmuo viršija 0,90, didžiausias projektinis greitis ribojamas iki 30 km/h;“;
                                 
                              
                  
                        3.
                     
                     
                        12 straipsnio 3 dalis pakeičiama taip:
                        
                           „3.   Importuotojai 10 metų po transporto priemonės pateikimo rinkai arba penkerius metus po sistemos, komponento ar atskiro techninio mazgo pateikimo rinkai saugo ES tipo patvirtinimo sertifikato kopiją, kad galėtų ją pateikti patvirtinimo ir rinkos priežiūros institucijoms, ir turi užtikrinti, kad toms institucijoms paprašius jos galėtų gauti 24 straipsnio 10 dalyje nurodytą informacinį paketą.“;
                        
                     
                  
                        4.
                     
                     
                        25 straipsnio 1 dalies b punktas pakeičiamas taip:
                        
                                    „b)
                                 
                                 
                                    bandymo rezultatų lapas;“;
                                 
                              
                  
                        5.
                     
                     
                        39 straipsnio 1 dalies antra pastraipa pakeičiama taip:
                        „Pirma pastraipa taikoma tik toms Sąjungos teritorijoje esančioms transporto priemonėms, kurioms jų gamybos metu galiojo ES tipo patvirtinimas, bet kurios nebuvo įregistruotos ar pradėtos eksploatuoti prieš nustojant galioti tam ES tipo patvirtinimui.“;
                     
                  
                        6.
                     
                     
                        71 straipsnio 2 dalis pakeičiama taip:
                        
                           „2.   Įgaliojimai priimti 17 straipsnio 5 dalyje, 18 straipsnio 4 dalyje, 19 straipsnio 6 dalyje, 20 straipsnio 8 dalyje, 27 straipsnio 6 dalyje, 28 straipsnio 6 dalyje, 45 straipsnio 4 dalyje, 49 straipsnio 3 dalyje, 53 straipsnio 12 dalyje, 61 straipsnyje ir 70 straipsnyje nurodytus deleguotuosius aktus Komisijai suteikiami penkerių metų laikotarpiui nuo 2013 m. kovo 22 d. Deleguotieji įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos. Ne vėliau kaip 2022 m. birželio 22 d. ir likus ne mažiau kaip devyniems mėnesiams iki kiekvieno paskesnio penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą.“;
                        
                     
                  
                        7.
                     
                     
                        76 straipsnio 1 dalis pakeičiama taip:
                        
                           „1.   Nedarant poveikio šio reglamento 73 straipsnio 2 dalies taikymui, Direktyvos 76/432/EEB, 76/763/EEB, 77/537/EEB, 78/764/EEB, 80/720/EEB, 86/297/EEB, 86/298/EEB, 86/415/EEB, 87/402/EEB, 2000/25/EB, 2003/37/EB, 2008/2/EB, 2009/57/EB, 2009/58/EB, 2009/59/EB, 2009/60/EB, 2009/61/EB, 2009/63/EB, 2009/64/EB, 2009/66/EB, 2009/68/EB, 2009/75/EB, 2009/76/EB ir 2009/144/EB panaikinamos nuo 2016 m. sausio 1 d.“
                        
                     
                  
         
            2 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. kovo 19 d.
            
               
                  Europos Parlamento vardu
               
               
                  Pirmininkas
               
               A. TAJANI
            
            
               
                  Tarybos vardu
               
               
                  Pirmininkas
               
               G. CIAMBA
            
         
         
            (1)  OL C 440, 2018 12 6, p. 104.
         
            (2)  2019 m. vasario 12 d. Europos Parlamento pozicija (dar nepaskelbta Oficialiajame leidinyje) ir 2019 m. kovo 4 d. Tarybos sprendimas.
         
            (3)  2013 m. vasario 5 d. Europos Parlamento ir Tarybos reglamentas (ES) Nr. 167/2013 dėl žemės ir miškų ūkio transporto priemonių patvirtinimo ir rinkos priežiūros (OL L 60, 2013 3 2, p. 1).
         
            (4)  1974 m. birželio 25 d. Tarybos direktyva 74/347/EEB dėl valstybių narių įstatymų, reglamentuojančių ratinių žemės ūkio ar miškų ūkio traktorių regos lauką ir priekinio stiklo valytuvus, suderinimo (OL L 191, 1974 7 15, p. 5).
         
            (5)  2008 m. sausio 15 d. Europos Parlamento ir Tarybos direktyva 2008/2/EB dėl ratinių žemės ūkio ar miškų ūkio traktorių regos lauko ir priekinio stiklo valytuvų (OL L 24, 2008 1 29, p. 30).